„ Mér finnst við vera með mjög verðmætt en um leið mjög brothætt tækifæri í höndunum til að viðhalda stöðugleika . Við erum með mjög lága verðbólgu , það er ágætis friður á vinnumarkaði , ríkisfjármál eru í jöfnuði og skuldalækkunarferlið hafið bæði hjá ríki og sveitarfélögum , “ segir Bjarni Benediktsson , fjármála - og efnahagsráðherra um það ástand sem nú ríkir í íslensku hagkerfi . „ Það er dálítið skrýtin staða að vera í að hafa lengi talað fyrir því að örva hagkerfið og ýta hlutunum af stað , en upplifa það svo skyndilega að það séu uppi merki um að það sé best að hætta að ýta og fara jafnvel að toga til baka og halda aftur af hlutunum . “ Farið varlega í skattalækkanir Spurður hvort það sé skynsamlegt að niðurgreiða húsnæðisskuldir með skattfé eða ráðast í skattalækkanir á þenslutíma segir Bjarni að stjórnvöld verði að gæta sín á því að styðja áfram við markmið um stöðugleika . „ Skuldaaðgerðirnar koma til framkvæmda á fjórum árum . Það er hluti af aðgerðinni að dreifa áhrifunum yfir lengra tímabil . Séreignarsparnaðarleiðin er svo mótvægi við hana sem eykur sparnað . Ég er þeirrar skoðunar að það sé sjálfstætt efnahagslegt vandamál að íslensk heimili séu ekki þátttakendur í hagkerfinu . Við erum með mjög hátt skuldsett heimili í landinu . Þetta eru mál sem stjórnvöld verða að láta til sín taka . Greiningar segja að það sé viss hætta á að þetta leiði til aukinnar einkaneyslu og vextir þyrftu þá að hækka . Og það skiptir máli hvernig við myndum tímasetja skattalækkunaraðgerðir . Ég er ekki með á prjónunum stórar skattalækkunaraðgerðir á næsta ári sem væru til þess fallnar að auka einkaneyslu . Við verðum að tímasetja slíkar aðgerðir mjög vel . Við erum að horfa á kerfisbreytingar á næsta ári , til dæmis með því að afnema vörugjöld og breyta virðisaukaskattskerfinu . Við þessar aðstæður þurfa stjórnvöld að gæta sín á því að styðja áfram við markmið um stöðugleika . “ Auglýsing Bjarni tekur undir að margt í því ástandi sem nú ríkir minni á byrjun síðasta góðæristímabils . Hann segist ákveðinn í því að draga lærdóm af því sem þá gerðist . „ Á því tímabili kom , ofan í skattalækkanir og virkjanaumsvif , sú breyting að alþjóðlegir fjármálamarkaðir voru að stækka og peningar urðu smám saman því næst ókeypis . Það var ekki góður kokkteill inn í það ástand sem var á Íslandi á þeim tíma . En varðandi framkvæmdir hins opinbera finnst mér það ekki vera rétta nálgunin við þessar aðstæður að byggja leiguíbúðir fyrir eigin reikning [ eins og Samfylkingin hefur lofað í Reykjavík ] . Borgin ætti frekar að tryggja lóðaframboð fyrir áhugasama . Það er full ástæða til að gæta að sér í fjárfestingu hins opinbera en það er hins vegar staðreynd að hún hefur verið gríðarlega lág undanfarin ár . Við verðum að gæta okkur á því að hún verði ekki í kjallaranum of lengi vegna þess að hún mun þá elta okkur uppi í framtíðinni . “ En munu framkvæmdir við nýjan Landsspítala hefjast á þessu kjörtímabili ? „ Það verður að halda áfram að vinna að því máli vegna þess að þjóðin þarf að eiga öflugan landspítala . Ástæða þess að hann er ekki kominn lengra upp úr jörðinni er að það hefur ekki verið til fjármagn . Það er hægt að koma slíkri stórframkvæmd fyrir á næstu árum en annað mun þá þurfa að víkja í einhverjum mæli . Þá munu menn gera minna í öðrum verkefnum á borð við mannvirkjagerð og stórar samgönguúrbætur . Það er ekki hægt að tímasetja allt á sama tímabili ef við erum að upplifa mikinn uppgang og fjárfestingu í einkageiranum á sama tíma , líkt og við erum að gera núna . Það þarf að meta það hvort spítalinn rúmist á þessu tímabili . Ég hef ákveðnar áhyggjur af því . “ Viðtalið við Bjarna Benediktsson er hluti af ítarlegri umfjöllun Kjarnans um ofþenslu í íslensku efnahagslífi . Hægt er að lesa hana í heild sinni hér . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .